CELEX: 32020Q0831(01)
Language: el
Date: 2019-12-11 00:00:00
Title: Απόφαση 2019/15 του διοικητικού συμβουλίου του Ευρωπαϊκού Οργανισμού για την Ασφάλεια και την Υγεία στην Εργασία της 11ης Δεκεμβρίου 2019 σχετικά με τους εσωτερικούς κανόνες που αφορούν τους περιορισμούς ορισμένων δικαιωμάτων των υποκειμένων των δεδομένων αναφορικά με την επεξεργασία των δεδομένων προσωπικού χαρακτήρα στο πλαίσιο της λειτουργίας του EU-OSHA

31.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 282/26
               
            
         ΑΠΟΦΑΣΗ 2019/15 ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ ΤΟΥ ΕΥΡΩΠΑΪΚΟΥ ΟΡΓΑΝΙΣΜΟΥ ΓΙΑ ΤΗΝ ΑΣΦΑΛΕΙΑ ΚΑΙ ΤΗΝ ΥΓΕΙΑ ΣΤΗΝ ΕΡΓΑΣΙΑ
         της 11ης Δεκεμβρίου 2019
         σχετικά με τους εσωτερικούς κανόνες που αφορούν τους περιορισμούς ορισμένων δικαιωμάτων των υποκειμένων των δεδομένων αναφορικά με την επεξεργασία των δεδομένων προσωπικού χαρακτήρα στο πλαίσιο της λειτουργίας του EU-OSHA
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΟΡΓΑΝΙΣΜΟΥ ΓΙΑ ΤΗΝ ΑΣΦΑΛΕΙΑ ΚΑΙ ΤΗΝ ΥΓΕΙΑ ΣΤΗΝ ΕΡΓΑΣΙΑ,
         Έχοντας υπόψη: τη Συνθήκη για τη λειτουργία της Ευρωπαϊκής Ένωσης,
         τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (1), και ιδίως το άρθρο 25,
         τον κανονισμό (EE) 2019/126 του Ευρωπαϊκού Κοινοβουλίου και του Συμβουλίου, της 16ης Ιανουαρίου 2019, σχετικά με την ίδρυση του Ευρωπαϊκού Οργανισμού για την Ασφάλεια και την Υγεία στην Εργασία (EU-OSHA) και την κατάργηση του κανονισμού (ΕΚ) αριθ. 2062/94 του Συμβουλίου (2),
         τον εσωτερικό κανονισμό του διοικητικού συμβουλίου του EU-OSHA,
         τη γνωμοδότηση του Ευρωπαίου Επόπτη Προστασίας Δεδομένων (ΕΕΠΔ) της 17ης Οκτωβρίου 2019, και τις οδηγίες του ΕΕΠΔ σχετικά με το άρθρο 25 του νέου κανονισμού και τους εσωτερικούς κανόνες,
         Εκτιμώντας τα ακόλουθα:
         
                     (1)
                  
                  
                     Ο EU-OSHA διεξάγει τις δραστηριότητές του σύμφωνα με τον κανονισμό (ΕΕ) 2019/126.
                  
               
                     (2)
                  
                  
                     Σύμφωνα με το άρθρο 25 παράγραφος 1 του κανονισμού (ΕΕ) 2018/1725, οι περιορισμοί της εφαρμογής των άρθρων 14 έως 21, 35 και 36, καθώς και του άρθρου 4 του εν λόγω κανονισμού, εφόσον οι διατάξεις του αντιστοιχούν στα δικαιώματα και τις υποχρεώσεις που προβλέπονται στα άρθρα 14 έως 21 θα πρέπει να βασίζονται σε εσωτερικούς κανόνες που θα θεσπιστούν από τον Οργανισμό, εφόσον αυτοί δεν βασίζονται σε νομικές πράξεις που εκδίδονται βάσει των Συνθηκών.
                  
               
                     (3)
                  
                  
                     Οι εν λόγω εσωτερικοί κανόνες, συμπεριλαμβανομένων των διατάξεων σχετικά με την εκτίμηση της αναγκαιότητας και της αναλογικότητας ενός περιορισμού, δεν θα πρέπει να εφαρμόζονται όταν μια νομική πράξη που έχει εκδοθεί βάσει των Συνθηκών προβλέπει περιορισμό των δικαιωμάτων των υποκειμένων των δεδομένων.
                  
               
                     (4)
                  
                  
                     Ο Οργανισμός, κατά την άσκηση των καθηκόντων του όσον αφορά τα δικαιώματα των υποκειμένων των δεδομένων βάσει του κανονισμού (ΕΕ) 2018/1725, εξετάζει εάν εφαρμόζονται τυχόν εξαιρέσεις που ορίζονται στον εν λόγω κανονισμό.
                  
               
                     (5)
                  
                  
                     Στο πλαίσιο της διοικητικής λειτουργίας του, ο Οργανισμός μπορεί να διεξάγει διοικητικές έρευνες και πειθαρχικές διαδικασίες, προκαταρκτικές δραστηριότητες που σχετίζονται με περιπτώσεις ενδεχόμενων παρατυπιών που έχουν καταγγελθεί στην Ευρωπαϊκή Υπηρεσία Καταπολέμησης της Απάτης, να επεξεργάζεται υποθέσεις καταγγελίας δυσλειτουργιών, να επεξεργάζεται (επίσημες και ανεπίσημες) διαδικασίες παρενόχλησης, να επεξεργάζεται εσωτερικές και εξωτερικές καταγγελίες, να διενεργεί εσωτερικούς ελέγχους, να διεξάγει έρευνες μέσω του Υπεύθυνου Προστασίας Δεδομένων («ΥΠΔ»), σύμφωνα με το άρθρο 45 παράγραφος 2 του κανονισμού (ΕΕ) 2018/1725 και να διενεργεί εσωτερικές έρευνες ασφαλείας (ΤΠ). Επιπλέον, ο Οργανισμός μπορεί να χειρίζεται αιτήματα πρόσβασης στον ιατρικό φάκελο των μελών του προσωπικού.
                     Ο Οργανισμός επεξεργάζεται διάφορες κατηγορίες δεδομένων προσωπικού χαρακτήρα, συμπεριλαμβανομένων των τεκμηριωμένων δεδομένων («αντικειμενικά» δεδομένα όπως στοιχεία ταυτότητας, στοιχεία επικοινωνίας, επαγγελματικά στοιχεία, διοικητικά στοιχεία, δεδομένα που λαμβάνονται από συγκεκριμένες πηγές, ηλεκτρονικές επικοινωνίες και δεδομένα κίνησης) και/ή μη τεκμηριωμένα δεδομένα («υποκειμενικά» δεδομένα σχετικά με την υπόθεση, όπως σκεπτικό, δεδομένα συμπεριφοράς, εκτιμήσεις, στοιχεία απόδοσης και συμπεριφοράς και δεδομένα που σχετίζονται ή υποβάλλονται σε σχέση με το αντικείμενο της διαδικασίας ή δραστηριότητας).
                  
               
                     (6)
                  
                  
                     Ο Οργανισμός, εκπροσωπούμενος από τον εκτελεστικό διευθυντή του, ενεργεί ως υπεύθυνος επεξεργασίας ανεξάρτητα από τις περαιτέρω εξουσιοδοτήσεις που παρέχονται στον ρόλο του ελεγκτή στο πλαίσιο του Οργανισμού, αναλαμβάνοντας τις επιχειρησιακές ευθύνες για συγκεκριμένες πράξεις επεξεργασίας δεδομένων προσωπικού χαρακτήρα.
                  
               
                     (7)
                  
                  
                     Τα δεδομένα προσωπικού χαρακτήρα φυλάσσονται με ασφάλεια σε ηλεκτρονικό περιβάλλον ή σε έντυπη μορφή ώστε να αποτρέπεται η παράνομη πρόσβαση σε αυτά ή η διαβίβασή τους σε πρόσωπα που δεν απαιτείται να τα γνωρίζουν. Οι ιατρικοί φάκελοι αποθηκεύονται από τον ιατρό του εξωτερικού παρόχου υπηρεσιών που χρησιμοποιείται από τον Οργανισμό. Τα δεδομένα προσωπικού χαρακτήρα που υποβάλλονται σε επεξεργασία διατηρούνται μόνο για το διάστημα που είναι αναγκαίο και κατάλληλο για τους σκοπούς για τους οποίους τα δεδομένα υποβάλλονται σε επεξεργασία, για την περίοδο που καθορίζεται στις δηλώσεις προστασίας δεδομένων ή στα αρχεία του Οργανισμού.
                  
               
                     (8)
                  
                  
                     Οι εν λόγω εσωτερικοί κανόνες θα πρέπει να εφαρμόζονται σε όλες τις πράξεις επεξεργασίας που διεξάγονται από τον Οργανισμό κατά την εκτέλεση διοικητικών ερευνών, πειθαρχικών διαδικασιών, προκαταρκτικών δραστηριοτήτων που σχετίζονται με περιπτώσεις ενδεχόμενων παρατυπιών που έχουν καταγγελθεί στην Ευρωπαϊκή Υπηρεσία Καταπολέμησης της Απάτης, διαδικασιών καταγγελίας δυσλειτουργιών, (επίσημων και ανεπίσημων) διαδικασιών για υποθέσεις παρενόχλησης, επεξεργασίας εσωτερικών και εξωτερικών καταγγελιών, εσωτερικών ελέγχων, ερευνών που διεξάγονται από τον Υπεύθυνο Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725, εσωτερικών ερευνών ασφαλείας (ΤΠ) που διεκπεραιώνονται εσωτερικά ή με τη συμμετοχή τρίτων (π.χ. CERT-EE), καθώς και χειρισμού αιτημάτων πρόσβασης σε προσωπικούς ιατρικούς φακέλους.
                  
               
                     (9)
                  
                  
                     Θα πρέπει να εφαρμόζονται στις πράξεις επεξεργασίας που πραγματοποιούνται πριν από την έναρξη των διαδικασιών που αναφέρονται ανωτέρω, κατά τη διάρκεια των εν λόγω διαδικασιών και κατά την παρακολούθηση της συνέχειας των αποτελεσμάτων των εν λόγω διαδικασιών. Θα πρέπει επίσης να συμπεριλαμβάνεται η βοήθεια και η συνεργασία που παρέχει ο Οργανισμός σε εθνικές αρχές και διεθνείς οργανισμούς εκτός των διοικητικών ερευνών του.
                  
               
                     (10)
                  
                  
                     Στις περιπτώσεις εφαρμογής των εν λόγω εσωτερικών κανόνων, ο Οργανισμός πρέπει να αιτιολογεί γιατί οι περιορισμοί είναι απολύτως αναγκαίοι και αναλογικοί σε μια δημοκρατική κοινωνία και σέβονται την ουσία των θεμελιωδών δικαιωμάτων και ελευθεριών.
                  
               
                     (11)
                  
                  
                     Στο πλαίσιο αυτό, ο Οργανισμός υποχρεούται να σέβεται, στον μέγιστο δυνατό βαθμό, τα θεμελιώδη δικαιώματα των υποκειμένων των δεδομένων κατά τη διεξαγωγή των ανωτέρω διαδικασιών, ιδίως αυτά που αφορούν το δικαίωμα παροχής πληροφοριών, πρόσβασης και διόρθωσης, το δικαίωμα διαγραφής, περιορισμού επεξεργασίας, το δικαίωμα γνωστοποίησης παραβίασης δεδομένων προσωπικού χαρακτήρα στο υποκείμενο των δεδομένων ή το απόρρητο των επικοινωνιών, όπως θεσπίζονται στον κανονισμό (ΕΕ) 2018/1725.
                  
               
                     (12)
                  
                  
                     Ωστόσο, ο Οργανισμός μπορεί να υποχρεωθεί να περιορίσει τις πληροφορίες στο υποκείμενο των δεδομένων και άλλα δικαιώματα του υποκειμένου των δεδομένων για την προστασία, κυρίως, των δικών του ερευνών, των ερευνών και διαδικασιών άλλων δημόσιων αρχών, καθώς και των δικαιωμάτων άλλων προσώπων που σχετίζονται με τις έρευνες ή άλλες διαδικασίες του.
                  
               
                     (13)
                  
                  
                     Ο Οργανισμός μπορεί επομένως να περιορίσει τις πληροφορίες για λόγους προστασίας της έρευνας και των θεμελιωδών δικαιωμάτων και ελευθεριών άλλων υποκειμένων δεδομένων.
                  
               
                     (14)
                  
                  
                     Ο Οργανισμός θα πρέπει να παρακολουθεί περιοδικά την τήρηση των όρων που δικαιολογούν τον περιορισμό και, όταν αυτοί δεν ισχύουν πλέον, να άρει τον περιορισμό.
                  
               
                     (15)
                  
                  
                     Ο υπεύθυνος επεξεργασίας θα πρέπει να ενημερώνει τον Υπεύθυνο Προστασίας Δεδομένων κατά τον χρόνο της αναβολής και κατά τις αναθεωρήσεις,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο και πεδίο εφαρμογής
            
               1.   Η παρούσα απόφαση θεσπίζει κανόνες σχετικά με τους όρους υπό τους οποίους ο Οργανισμός, στο πλαίσιο των διαδικασιών που ορίζονται στην παράγραφο 2, μπορεί να περιορίσει την εφαρμογή των δικαιωμάτων που προβλέπονται στα άρθρα 14 έως 21, 35 και 36, καθώς και στο άρθρο 4, σύμφωνα με το άρθρο 25 του κανονισμού (ΕΕ) 2018/1725.
            
            
               2.   Στο πλαίσιο της διοικητικής λειτουργίας του Οργανισμού, η παρούσα απόφαση ισχύει για τις πράξεις επεξεργασίας δεδομένων προσωπικού χαρακτήρα από τον Οργανισμό για τους εξής σκοπούς: διεξαγωγή διοικητικών ερευνών, πειθαρχικών διαδικασιών, προκαταρκτικών δραστηριοτήτων που σχετίζονται με περιπτώσεις ενδεχόμενων παρατυπιών οι οποίες έχουν καταγγελθεί στην Ευρωπαϊκή Υπηρεσία Καταπολέμησης της Απάτης, διεκπεραίωση υποθέσεων καταγγελίας δυσλειτουργιών, (επίσημων και ανεπίσημων) διαδικασιών για υποθέσεις παρενόχλησης, επεξεργασία εσωτερικών και εξωτερικών καταγγελιών, διενέργεια εσωτερικών ελέγχων, ερευνών που διεξάγονται από τον Υπεύθυνο Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725, ερευνών ασφαλείας (ΤΠ) που διεκπεραιώνονται εσωτερικά ή με τη συμμετοχή εξωτερικών φορέων (π.χ. CERT-EE), εκτέλεση αστικών αξιώσεων, καθώς και χειρισμό αιτημάτων πρόσβασης σε προσωπικούς ιατρικούς φακέλους.
            
            
               3.   Οι σχετικές κατηγορίες δεδομένων περιλαμβάνουν τα τεκμηριωμένα δεδομένα («αντικειμενικά» δεδομένα όπως στοιχεία ταυτότητας, στοιχεία επικοινωνίας, επαγγελματικά στοιχεία, διοικητικά στοιχεία, δεδομένα που λαμβάνονται από συγκεκριμένες πηγές, ηλεκτρονικές επικοινωνίες και δεδομένα κίνησης) ή/και μη τεκμηριωμένα δεδομένα («υποκειμενικά» δεδομένα σχετικά με την υπόθεση, όπως σκεπτικό, δεδομένα συμπεριφοράς, εκτιμήσεις, στοιχεία απόδοσης και συμπεριφοράς και δεδομένα που σχετίζονται ή υποβάλλονται σε σχέση με το αντικείμενο της διαδικασίας ή δραστηριότητας).
            
            
               4.   Ο Οργανισμός, κατά την άσκηση των καθηκόντων του όσον αφορά τα δικαιώματα των υποκειμένων των δεδομένων βάσει του κανονισμού (ΕΕ) 2018/1725, εξετάζει εάν εφαρμόζονται τυχόν εξαιρέσεις που ορίζονται στον εν λόγω κανονισμό.
            
            
               5.   Με την επιφύλαξη των όρων που καθορίζονται στην παρούσα απόφαση, οι περιορισμοί μπορεί να ισχύουν για τα ακόλουθα δικαιώματα: παροχή πληροφοριών σε υποκείμενα των δεδομένων, δικαίωμα πρόσβασης, διόρθωσης, διαγραφής, περιορισμού επεξεργασίας, γνωστοποίησης παραβίασης δεδομένων προσωπικού χαρακτήρα στο υποκείμενο των δεδομένων ή απορρήτου επικοινωνιών.
            
         
         
            Άρθρο 2
            Προδιαγραφές του υπεύθυνου επεξεργασίας και εγγυήσεις
            
               1.   Οι εγγυήσεις που ισχύουν για την αποφυγή παραβιάσεων δεδομένων προσωπικού χαρακτήρα, διαρροών ή μη εξουσιοδοτημένης δημοσιοποίησης είναι οι εξής:
               
                           α)
                        
                        
                           Τα έγγραφα σε έντυπη μορφή πρέπει να φυλάσσονται σε ασφαλισμένα ερμάρια και είναι προσβάσιμα μόνο σε εξουσιοδοτημένο προσωπικό·
                        
                     
                           β)
                        
                        
                           όλα τα ηλεκτρονικά δεδομένα αποθηκεύονται σε ασφαλή εφαρμογή ΤΠ σύμφωνα με τα πρότυπα ασφαλείας του Οργανισμού, καθώς και σε συγκεκριμένους ηλεκτρονικούς φακέλους οι οποίοι είναι προσβάσιμοι μόνο από εξουσιοδοτημένο προσωπικό. Τα κατάλληλα επίπεδα πρόσβασης παρέχονται μεμονωμένα·
                        
                     
                           γ)
                        
                        
                           η βάση δεδομένων προστατεύεται με κωδικό πρόσβασης σε ένα σύστημα ενιαίας πρόσβασης μέσω ταυτοποίησης και συνδέεται αυτόματα με το αναγνωριστικό και τον κωδικό πρόσβασης του χρήστη. Η αντικατάσταση των χρηστών απαγορεύεται αυστηρά. Τα ηλεκτρονικά αρχεία φυλάσσονται με ασφάλεια για τη διασφάλιση της εμπιστευτικότητας και του απορρήτου των δεδομένων που περιέχονται σε αυτά·
                        
                     
                           δ)
                        
                        
                           Ο ιατρός του εξωτερικού παρόχου υπηρεσιών που αποθηκεύει τους ιατρικούς φακέλους δεσμεύεται από συγκεκριμένες συμβατικές ρήτρες σχετικά με την εμπιστευτικότητα και την επεξεργασία των δεδομένων προσωπικού χαρακτήρα·
                        
                     
                           ε)
                        
                        
                           Όλα τα πρόσωπα που έχουν πρόσβαση στα δεδομένα δεσμεύονται από την υποχρέωση εμπιστευτικότητας.
                        
                     
            
               2.   Υπεύθυνος επεξεργασίας για τις πράξεις επεξεργασίας είναι ο Οργανισμός, εκπροσωπούμενος από τον εκτελεστικό διευθυντή του, ο οποίος μπορεί να μεταβιβάσει την αρμοδιότητα του υπεύθυνου επεξεργασίας. Τα υποκείμενα των δεδομένων ενημερώνονται σχετικά με τον εντεταλμένο υπεύθυνο επεξεργασίας μέσω των δηλώσεων προστασίας δεδομένων προσωπικού χαρακτήρα ή των αρχείων που δημοσιεύονται στον δικτυακό τόπο ή/και στο ενδοδίκτυο του Οργανισμού.
            
            
               3.   Η περίοδος διατήρησης των δεδομένων προσωπικού χαρακτήρα που αναφέρεται στο άρθρο 1 παράγραφος 3 δεν υπερβαίνει το διάστημα που είναι αναγκαίο και κατάλληλο για τους σκοπούς για τους οποίους τα δεδομένα υποβάλλονται σε επεξεργασία. Σε κάθε περίπτωση δεν υπερβαίνει την περίοδο διατήρησης που ορίζεται στις δηλώσεις προστασίας δεδομένων προσωπικού χαρακτήρα ή στα αρχεία που αναφέρονται στο άρθρο 5 παράγραφος 1.
            
            
               4.   Στις περιπτώσεις που το Γραφείο προτίθεται να εφαρμόσει έναν περιορισμό, σταθμίζεται ο κίνδυνος για τα δικαιώματα και τις ελευθερίες του υποκειμένου των δεδομένων, ιδίως ο κίνδυνος για τα δικαιώματα και τις ελευθερίες άλλων υποκειμένων δεδομένων και ο κίνδυνος της ακύρωσης του αποτελέσματος των ερευνών ή διαδικασιών του Οργανισμού, για παράδειγμα μέσω της καταστροφής αποδεικτικών στοιχείων. Οι κίνδυνοι για τα δικαιώματα και τις ελευθερίες του υποκειμένου των δεδομένων αφορούν κατά κύριο λόγο, αλλά δεν περιορίζονται στους κινδύνους φήμης και τους κινδύνους για το δικαίωμα υπεράσπισης και το δικαίωμα ακρόασης.
            
         
         
            Άρθρο 3
            Περιορισμοί
            
               1.   Οποιοσδήποτε περιορισμός εφαρμόζεται μόνο από τον Οργανισμό για τη διασφάλιση:
               
                           α)
                        
                        
                           της εθνικής ασφάλειας, της δημόσιας ασφάλειας ή της άμυνας των κρατών μελών·
                        
                     
                           β)
                        
                        
                           της πρόληψης, της διερεύνησης, της ανίχνευσης και της δίωξης ποινικών αδικημάτων ή της εκτέλεσης ποινικών κυρώσεων, περιλαμβανομένης της προστασίας από απειλές κατά της δημόσιας ασφάλειας και της αποτροπής τους·
                        
                     
                           γ)
                        
                        
                           άλλων σημαντικών στόχων γενικού δημόσιου συμφέροντος της Ένωσης ή κράτους μέλους, ιδίως των στόχων της κοινής εξωτερικής πολιτικής και πολιτικής ασφαλείας της Ένωσης ή σημαντικού οικονομικού ή χρηματοοικονομικού συμφέροντος της Ένωσης ή κράτους μέλους, συμπεριλαμβανομένων των νομισματικών, δημοσιονομικών και φορολογικών θεμάτων, της δημόσιας υγείας και της κοινωνικής ασφάλισης·
                        
                     
                           δ)
                        
                        
                           της εσωτερικής ασφάλειας των οργάνων και οργανισμών της Ένωσης, συμπεριλαμβανομένων των δικτύων ηλεκτρονικών επικοινωνιών τους·
                        
                     
                           ε)
                        
                        
                           της πρόληψης, διερεύνησης, διαπίστωσης και δίωξης παραβιάσεων της δεοντολογίας των νομοθετικά κατοχυρωμένων επαγγελμάτων·
                        
                     
                           στ)
                        
                        
                           της παρακολούθησης, της επιθεώρησης ή της κανονιστικής λειτουργίας που συνδέεται, έστω περιστασιακά, με την άσκηση δημόσιας εξουσίας στις περιπτώσεις που αναφέρονται στα στοιχεία α) έως γ)·
                        
                     
                           ζ)
                        
                        
                           της προστασίας του υποκειμένου των δεδομένων ή των δικαιωμάτων και των ελευθεριών τρίτων·
                        
                     
                           η)
                        
                        
                           της εκτέλεσης αστικών αξιώσεων.
                        
                     
            
               2.   Στο πλαίσιο της ειδικής εφαρμογής των σκοπών που περιγράφονται στην παράγραφο 1 ανωτέρω, ο Οργανισμός μπορεί να εφαρμόσει περιορισμούς σε σχέση με δεδομένα προσωπικού χαρακτήρα που ανταλλάσσονται με τις υπηρεσίες της Επιτροπής ή με άλλα θεσμικά και λοιπά όργανα και οργανισμούς της Ένωσης, με αρμόδιες αρχές των κρατών μελών ή τρίτων χωρών ή με διεθνείς οργανισμούς, αντιστοίχως στις εξής περιπτώσεις:
               
                           α)
                        
                        
                           όταν η άσκηση των εν λόγω δικαιωμάτων και υποχρεώσεων θα μπορούσε να περιοριστεί από τις υπηρεσίες της Επιτροπής ή από άλλα θεσμικά και λοιπά όργανα και οργανισμούς της Ένωσης βάσει άλλων πράξεων οι οποίες προβλέπονται στο άρθρο 25 του κανονισμού (ΕΕ) 2018/1725 ή σύμφωνα με το κεφάλαιο IX του εν λόγω κανονισμού ή με τις ιδρυτικές πράξεις άλλων θεσμικών και λοιπών οργάνων και οργανισμών της Ένωσης·
                        
                     
                           β)
                        
                        
                           όταν η άσκηση των εν λόγω δικαιωμάτων και υποχρεώσεων θα μπορούσε να περιοριστεί από αρμόδιες αρχές των κρατών μελών βάσει πράξεων που αναφέρονται στο άρθρο 23 του κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου (3), ή δυνάμει εθνικών μέτρων για τη μεταφορά του άρθρου 13 παράγραφος 3, του άρθρου 15 παράγραφος 3 ή του άρθρου 16 παράγραφος 3 της οδηγίας (ΕΕ) 2016/680 του Ευρωπαϊκού Κοινοβουλίου και του Συμβουλίου (4)·
                        
                     
                           γ)
                        
                        
                           όταν η άσκηση των εν λόγω δικαιωμάτων και υποχρεώσεων θα μπορούσε να θέσει σε κίνδυνο τη συνεργασία του Οργανισμού με τρίτες χώρες ή διεθνείς οργανισμούς κατά την άσκηση των καθηκόντων του.
                        
                     Πριν από την εφαρμογή περιορισμών στις περιπτώσεις που αναφέρονται στα σημεία α) και β) του πρώτου εδαφίου, ο Οργανισμός ζητάει τη γνώμη των οικείων υπηρεσιών της Επιτροπής, των θεσμικών και λοιπών οργάνων και οργανισμών της Ένωσης ή των αρμόδιων αρχών των κρατών μελών, εκτός εάν έχει καταστεί σαφές στον Οργανισμό ότι η εφαρμογή ενός περιορισμού προβλέπεται σε κάποια από τις πράξεις που αναφέρονται στα εν λόγω σημεία.
            
            
               3.   Οποιοσδήποτε περιορισμός οφείλει να είναι αναγκαίος και αναλογικός, να λαμβάνει υπόψη τους κινδύνους για τα δικαιώματα και τις ελευθερίες των υποκειμένων των δεδομένων και να τηρεί την ουσία των θεμελιωδών δικαιωμάτων και ελευθεριών σε μια δημοκρατική κοινωνία.
            
            
               4.   Αν κριθεί απαραίτητη η εφαρμογή περιορισμού, διενεργείται δοκιμή αναλογικότητας με βάση τους ισχύοντες κανόνες. Ο έλεγχος αυτός τεκμηριώνεται μέσω εσωτερικού σημειώματος αξιολόγησης για σκοπούς λογοδοσίας κατά περίπτωση.
            
            
               5.   Οι περιορισμοί αίρονται αμέσως μόλις οι περιστάσεις που τους αιτιολογούν δεν ισχύουν πλέον. Ειδικότερα, όταν κρίνεται ότι η άσκηση του περιορισμένου δικαιώματος δεν θα στερεί πλέον από τον περιορισμό που επιβάλλεται την ισχύ του, ούτε θα θίγει τα δικαιώματα ή τις ελευθερίες άλλων υποκειμένων δεδομένων.
            
         
         
            Άρθρο 4
            Έλεγχος από τον Υπεύθυνο Προστασίας Δεδομένων
            
               1.   Ο Οργανισμός ενημερώνει χωρίς αδικαιολόγητη καθυστέρηση τον Υπεύθυνο Προστασίας Δεδομένων του (ΥΠΔ), κάθε φορά που ο υπεύθυνος επεξεργασίας περιορίζει την εφαρμογή των δικαιωμάτων των υποκειμένων των δεδομένων ή επεκτείνει τον περιορισμό, σύμφωνα με την παρούσα απόφαση. Ο υπεύθυνος επεξεργασίας παρέχει στον ΥΠΔ πρόσβαση στο αρχείο που περιέχει την αξιολόγηση της αναγκαιότητας και της αναλογικότητας του περιορισμού και τεκμηριώνει την ημερομηνία ενημέρωσης του ΥΠΔ στο αρχείο.
            
            
               2.   Ο ΥΠΔ μπορεί να ζητήσει γραπτώς από τον υπεύθυνο επεξεργασίας να ελέγξει την εφαρμογή των περιορισμών. Ο υπεύθυνος επεξεργασίας ενημερώνει γραπτώς τον ΥΠΔ σχετικά με το αποτέλεσμα του αιτούμενου ελέγχου.
            
            
               3.   Ο υπεύθυνος επεξεργασίας ενημερώνει τον ΥΠΔ όταν αρθεί ο περιορισμός.
            
         
         
            Άρθρο 5
            Παροχή πληροφοριών σε υποκείμενο δεδομένων
            
               1.   Σε δεόντως αιτιολογημένες περιπτώσεις και υπό τους όρους που καθορίζονται στην παρούσα απόφαση, το δικαίωμα πληροφόρησης μπορεί να περιοριστεί από τον υπεύθυνο επεξεργασίας στο πλαίσιο των ακόλουθων περιπτώσεων επεξεργασίας:
               
                           α)
                        
                        
                           της διενέργειας διοικητικών ερευνών και πειθαρχικών διαδικασιών·
                        
                     
                           β)
                        
                        
                           προκαταρκτικών δραστηριοτήτων που αφορούν περιπτώσεις ενδεχόμενων παρατυπιών που κοινοποιούνται στην Ευρωπαϊκή Υπηρεσία Καταπολέμησης της Απάτης·
                        
                     
                           γ)
                        
                        
                           διαδικασιών καταγγελίας δυσλειτουργιών·
                        
                     
                           δ)
                        
                        
                           (επίσημων και ανεπίσημων) διαδικασιών σε περιπτώσεις παρενόχλησης·
                        
                     
                           ε)
                        
                        
                           της επεξεργασίας εσωτερικών και εξωτερικών καταγγελιών·
                        
                     
                           στ)
                        
                        
                           εσωτερικών ελέγχων·
                        
                     
                           ζ)
                        
                        
                           ερευνών που διενεργούνται από τον ΥΠΔ σύμφωνα με το άρθρο 45 παράγραφος 2 του κανονισμού (ΕΕ) 2018/1725·
                        
                     
                           η)
                        
                        
                           των ερευνών ασφαλείας (ΤΠ) που διενεργούνται εσωτερικά ή με συμμετοχή εξωτερικών φορέων (π.χ. CERT-ΕΕ).
                        
                     Ο Οργανισμός περιλαμβάνει στις δηλώσεις προστασίας δεδομένων προσωπικού χαρακτήρα ή στα αρχεία, κατά την έννοια του άρθρου 31 του κανονισμού (ΕΕ) 2018/1725, που δημοσιεύονται στον δικτυακό του τόπο και στο ενδοδίκτυό του για την ενημέρωση των υποκειμένων των δεδομένων σχετικά με τα δικαιώματά τους στο πλαίσιο μιας δεδομένης διαδικασίας, πληροφορίες σχετικά με τον δυνητικό περιορισμό των εν λόγω δικαιωμάτων. Οι πληροφορίες καλύπτουν τα δικαιώματα που ενδέχεται να περιοριστούν, τους λόγους, καθώς και την πιθανή διάρκεια του περιορισμού.
            
            
               2.   Με την επιφύλαξη των διατάξεων της παραγράφου 3, ο Οργανισμός, όπου είναι αναλογικό, ενημερώνει καθένα χωριστά όλα τα υποκείμενα των δεδομένων, τα οποία (υποκείμενα) θεωρούνται ότι εμπλέκονται στη συγκεκριμένη επεξεργασία, για τα δικαιώματά τους σχετικά με υφιστάμενους ή μελλοντικούς περιορισμούς, χωρίς αδικαιολόγητη καθυστέρηση και σε γραπτή μορφή.
            
            
               3.   Σε περίπτωση που ο Οργανισμός περιορίσει, εν όλω ή εν μέρει, την παροχή πληροφοριών στα υποκείμενα των δεδομένων της παραγράφου 2, καταγράφει τους λόγους του περιορισμού και τον νομικό λόγο σύμφωνα με το άρθρο 3 της παρούσας απόφασης, συμπεριλαμβανομένης αξιολόγησης της αναγκαιότητας και της αναλογικότητας του περιορισμού.
               Το αρχείο και, κατά περίπτωση, τα έγγραφα που περιέχουν υποκείμενα πραγματικά και νομικά στοιχεία καταχωρίζονται. Όλα αυτά τίθενται, κατόπιν αιτήματος, στη διάθεση του Ευρωπαίου Επόπτη Προστασίας Δεδομένων.
            
            
               4.   Ο περιορισμός που αναφέρεται στην παράγραφο 3 εξακολουθεί να εφαρμόζεται όσο εξακολουθούν να ισχύουν οι λόγοι που τον αιτιολογούν.
               Σε περίπτωση που οι λόγοι του περιορισμού δεν ισχύουν πλέον, ο Οργανισμός παρέχει πληροφορίες στο υποκείμενο των δεδομένων σχετικά με τους κυριότερους λόγους για τους οποίους εφαρμόζεται ο περιορισμός. Ταυτόχρονα, ο Οργανισμός ενημερώνει το υποκείμενο των δεδομένων σχετικά με το δικαίωμα υποβολής καταγγελίας στον Ευρωπαίο Επόπτη Προστασίας Δεδομένων ανά πάσα στιγμή ή άσκησης προσφυγής στο Δικαστήριο της Ευρωπαϊκής Ένωσης.
               Ο Οργανισμός επανεξετάζει την εφαρμογή του περιορισμού κάθε έξι μήνες από την έγκρισή του και κατά το κλείσιμο της σχετικής έρευνας ή διαδικασίας. Στη συνέχεια, ο υπεύθυνος επεξεργασίας παρακολουθεί την ανάγκη διατήρησης οποιουδήποτε περιορισμού σε εξαμηνιαία βάση.
            
         
         
            Άρθρο 6
            Δικαίωμα πρόσβασης του υποκειμένου των δεδομένων
            
               1.   Σε δεόντως αιτιολογημένες περιπτώσεις και υπό τους όρους που καθορίζονται στην παρούσα απόφαση, το δικαίωμα πρόσβασης μπορεί να περιοριστεί από τον υπεύθυνο επεξεργασίας στο πλαίσιο των ακόλουθων πράξεων επεξεργασίας, εφόσον είναι αναγκαίο και αναλογικό:
               
                           α)
                        
                        
                           της διενέργειας διοικητικών ερευνών και πειθαρχικών διαδικασιών·
                        
                     
                           β)
                        
                        
                           προκαταρκτικών δραστηριοτήτων που αφορούν περιπτώσεις ενδεχόμενων παρατυπιών που κοινοποιούνται στην Ευρωπαϊκή Υπηρεσία Καταπολέμησης της Απάτης·
                        
                     
                           γ)
                        
                        
                           διαδικασιών καταγγελίας δυσλειτουργιών·
                        
                     
                           δ)
                        
                        
                           (επίσημων και ανεπίσημων) διαδικασιών σε περιπτώσεις παρενόχλησης·
                        
                     
                           ε)
                        
                        
                           της επεξεργασίας εσωτερικών και εξωτερικών καταγγελιών·
                        
                     
                           στ)
                        
                        
                           εσωτερικών ελέγχων·
                        
                     
                           ζ)
                        
                        
                           ερευνών που διενεργούνται από τον ΥΠΔ σύμφωνα με το άρθρο 45 παράγραφος 2 του κανονισμού (ΕΕ) 2018/1725·
                        
                     
                           η)
                        
                        
                           των ερευνών ασφαλείας (ΤΠ) που διενεργούνται εσωτερικά ή με συμμετοχή εξωτερικών φορέων (π.χ. CERT-ΕΕ).
                        
                     
                           θ)
                        
                        
                           Χειρισμός αιτημάτων πρόσβασης σε προσωπικούς ιατρικούς φακέλους.
                        
                     Σε περίπτωση που τα υποκείμενα των δεδομένων ζητήσουν πρόσβαση στα δεδομένα προσωπικού χαρακτήρα τους που υποβάλλονται σε επεξεργασία στο πλαίσιο μίας ή περισσοτέρων συγκεκριμένων περιπτώσεων ή συγκεκριμένης επεξεργασίας, σύμφωνα με το άρθρο 17 του κανονισμού (ΕΕ) 2018/1725, ο Οργανισμός περιορίζει την αξιολόγηση της αίτησης στα εν λόγω δεδομένα προσωπικού χαρακτήρα και μόνο.
            
            
               2.   Όταν ο Οργανισμός περιορίζει, εν όλω ή εν μέρει, το δικαίωμα πρόσβασης που αναφέρεται στο άρθρο 17 του κανονισμού (ΕΕ) 2018/1725, ακολουθεί τα εξής στάδια:
               
                           α)
                        
                        
                           ενημερώνει το υποκείμενο των δεδομένων, κατά την απάντησή του στο αίτημά του, σχετικά με τον περιορισμό που εφαρμόζεται και τους κύριους λόγους του περιορισμού, καθώς και σχετικά με τη δυνατότητά του να προβεί ανά πάσα στιγμή σε καταγγελία στον Ευρωπαίο Επόπτη Προστασίας Δεδομένων ή να ασκήσει δικαστική προσφυγή ενώπιον του Δικαστηρίου της Ευρωπαϊκής Ένωσης·
                        
                     
                           β)
                        
                        
                           τεκμηριώνει σε εσωτερικό σημείωμα αξιολόγησης τους λόγους του περιορισμού, συμπεριλαμβανομένης μιας αξιολόγησης της αναγκαιότητας και της αναλογικότητας του περιορισμού, καθώς και της διάρκειάς του.
                        
                     Περιορισμοί που επιβάλλονται σε σχέση με την πρόσβαση στον ατομικό ιατρικό φάκελο αφορούν μόνο αιτήματα άμεσης πρόσβασης σε προσωπικά ιατρικά δεδομένα ψυχολογικής ή ψυχιατρικής φύσης εφόσον πρόσβαση σε τέτοια δεδομένα είναι πιθανόν να συνιστά κίνδυνο για την υγεία του υποκειμένου των δεδομένων. Ο περιορισμός αυτός είναι ανάλογος προς ό,τι είναι απολύτως αναγκαίο για την προστασία του υποκειμένου των δεδομένων. Η πρόσβαση στα εν λόγω δεδομένα χορηγείται με τη διαμεσολάβηση ιατρού που ορίζει το υποκείμενο δεδομένων. Ο εν λόγω ιατρός αποκτά πρόσβαση σε όλες τις πληροφορίες και τη διακριτική ευχέρεια να αποφασίζει για τον τρόπο και το είδος της πρόσβασης που παρέχεται στο υποκείμενο δεδομένων.
               Η παροχή πληροφοριών που αναφέρεται στο στοιχείο α) μπορεί να αναβάλλεται, να παραλείπεται ή να απορρίπτεται στο μέτρο που στερεί από τον περιορισμό την ισχύ του σύμφωνα με το άρθρο 25 παράγραφος 8 του κανονισμού (ΕΕ) 2018/1725.
               Ο Οργανισμός επανεξετάζει την εφαρμογή του περιορισμού κάθε έξι μήνες από την έγκρισή του και κατά το κλείσιμο της σχετικής έρευνας. Στη συνέχεια, ο υπεύθυνος επεξεργασίας παρακολουθεί την ανάγκη διατήρησης οποιουδήποτε περιορισμού σε εξαμηνιαία βάση.
            
            
               3.   Το αρχείο και, κατά περίπτωση, τα έγγραφα που περιέχουν υποκείμενα πραγματικά και νομικά στοιχεία καταχωρίζονται. Όλα αυτά τίθενται, κατόπιν αιτήματος, στη διάθεση του Ευρωπαίου Επόπτη Προστασίας Δεδομένων.
            
         
         
            Άρθρο 7
            Δικαίωμα διόρθωσης, διαγραφής και περιορισμού της επεξεργασίας
            
               1.   Σε δεόντως αιτιολογημένες περιπτώσεις και υπό τους όρους που καθορίζονται στην παρούσα απόφαση, το δικαίωμα διόρθωσης, διαγραφής και περιορισμού μπορεί να περιοριστεί από τον υπεύθυνο επεξεργασίας στο πλαίσιο των ακόλουθων πράξεων επεξεργασίας, εφόσον είναι αναγκαίο και αναλογικό:
               
                           α)
                        
                        
                           της διενέργειας διοικητικών ερευνών και πειθαρχικών διαδικασιών·
                        
                     
                           β)
                        
                        
                           προκαταρκτικών δραστηριοτήτων που αφορούν περιπτώσεις ενδεχόμενων παρατυπιών που κοινοποιούνται στην Ευρωπαϊκή Υπηρεσία Καταπολέμησης της Απάτης·
                        
                     
                           γ)
                        
                        
                           διαδικασιών καταγγελίας δυσλειτουργιών·
                        
                     
                           δ)
                        
                        
                           (επίσημων και ανεπίσημων) διαδικασιών σε περιπτώσεις παρενόχλησης·
                        
                     
                           ε)
                        
                        
                           της επεξεργασίας εσωτερικών και εξωτερικών καταγγελιών·
                        
                     
                           στ)
                        
                        
                           εσωτερικών ελέγχων·
                        
                     
                           ζ)
                        
                        
                           ερευνών που διενεργούνται από τον ΥΠΔ σύμφωνα με το άρθρο 45 παράγραφος 2 του κανονισμού (ΕΕ) 2018/1725·
                        
                     
                           η)
                        
                        
                           των ερευνών ασφαλείας (ΤΠ) που διενεργούνται εσωτερικά ή με συμμετοχή εξωτερικών φορέων (π.χ. CERT-ΕΕ).
                        
                     
            
               2.   Σε περίπτωση που ο Οργανισμός περιορίζει εν όλω ή εν μέρει την εφαρμογή του δικαιώματος διόρθωσης, διαγραφής και περιορισμού της επεξεργασίας που αναφέρεται στο άρθρο 18, στο άρθρο 19 παράγραφος 1 και στο άρθρο 20 παράγραφος 1 του κανονισμού (ΕΕ) 2018/1725, λαμβάνει τα μέτρα που προβλέπονται στο άρθρο 6 παράγραφος 2 της παρούσας απόφασης και καταχωρίζει το αρχείο σύμφωνα με το άρθρο 6 παράγραφος 3 αυτής.
            
         
         
            Άρθρο 8
            Ανακοίνωση της παραβίασης δεδομένων προσωπικού χαρακτήρα στο υποκείμενο των δεδομένων και απόρρητο των ηλεκτρονικών επικοινωνιών
            
               1.   Σε δεόντως αιτιολογημένες περιπτώσεις και υπό τους όρους που καθορίζονται στην παρούσα απόφαση, το δικαίωμα κοινοποίησης μιας παραβίασης δεδομένων προσωπικού χαρακτήρα μπορεί να περιοριστεί από τον υπεύθυνο επεξεργασίας στο πλαίσιο των ακόλουθων πράξεων επεξεργασίας, εφόσον είναι αναγκαίο και αναλογικό:
               
                           α)
                        
                        
                           της διενέργειας διοικητικών ερευνών και πειθαρχικών διαδικασιών·
                        
                     
                           β)
                        
                        
                           προκαταρκτικών δραστηριοτήτων που αφορούν περιπτώσεις ενδεχόμενων παρατυπιών που κοινοποιούνται στην Ευρωπαϊκή Υπηρεσία Καταπολέμησης της Απάτης·
                        
                     
                           γ)
                        
                        
                           διαδικασιών καταγγελίας δυσλειτουργιών·
                        
                     
                           δ)
                        
                        
                           (επίσημων και ανεπίσημων) διαδικασιών σε περιπτώσεις παρενόχλησης·
                        
                     
                           ε)
                        
                        
                           της επεξεργασίας εσωτερικών και εξωτερικών καταγγελιών·
                        
                     
                           στ)
                        
                        
                           εσωτερικών ελέγχων·
                        
                     
                           ζ)
                        
                        
                           ερευνών που διενεργούνται από τον ΥΠΔ σύμφωνα με το άρθρο 45 παράγραφος 2 του κανονισμού (ΕΕ) 2018/1725·
                        
                     
                           η)
                        
                        
                           των ερευνών ασφαλείας (ΤΠ) που διενεργούνται εσωτερικά ή με συμμετοχή εξωτερικών φορέων (π.χ. CERT-ΕΕ).
                        
                     
            
               2.   Σε δεόντως αιτιολογημένες περιπτώσεις και υπό τους όρους που καθορίζονται στην παρούσα απόφαση, το δικαίωμα του απορρήτου των ηλεκτρονικών επικοινωνιών μπορεί να περιοριστεί από τον υπεύθυνο επεξεργασίας στο πλαίσιο των ακόλουθων εργασιών επεξεργασίας, όπου είναι αναγκαίο και σκόπιμο:
               
                           α)
                        
                        
                           της διενέργειας διοικητικών ερευνών και πειθαρχικών διαδικασιών·
                        
                     
                           β)
                        
                        
                           προκαταρκτικών δραστηριοτήτων που αφορούν περιπτώσεις ενδεχόμενων παρατυπιών που κοινοποιούνται στην Ευρωπαϊκή Υπηρεσία Καταπολέμησης της Απάτης·
                        
                     
                           γ)
                        
                        
                           διαδικασιών καταγγελίας δυσλειτουργιών·
                        
                     
                           δ)
                        
                        
                           επίσημων διαδικασιών σε περιπτώσεις παρενόχλησης·
                        
                     
                           ε)
                        
                        
                           της επεξεργασίας εσωτερικών και εξωτερικών καταγγελιών·
                        
                     
                           στ)
                        
                        
                           των ερευνών ασφαλείας (ΤΠ) που διενεργούνται εσωτερικά ή με συμμετοχή εξωτερικών φορέων (π.χ. CERT-ΕΕ).
                        
                     
            
               3.   Σε περίπτωση που ο Οργανισμός περιορίζει την ανακοίνωση παραβίασης δεδομένων προσωπικού χαρακτήρα στο υποκείμενο των δεδομένων ή απορρήτου των ηλεκτρονικών επικοινωνιών που αναφέρονται στα άρθρα 35 και 36 του κανονισμού (ΕΕ) 2018/1725, καταγράφει και καταχωρίζει τους λόγους του περιορισμού σύμφωνα με το άρθρο 5 παράγραφος 3 της παρούσας απόφασης. Εφαρμόζεται το άρθρο 5 παράγραφος 4 της παρούσας απόφασης.
            
         
         
            Άρθρο 9
            Έναρξη ισχύος
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Μπιλμπάο, 11 Δεκεμβρίου 2019.
            
               
                  Για τον Ευρωπαϊκό Οργανισμό για την Ασφάλεια και την Υγεία στην Εργασία
               
               Christa SCHWENG
               
                  Πρόεδρος του Διοικητικού Συμβουλίου
               
            
         
         
            (1)  ΕΕ L 295 της 21.11.2018, σ. 39.
         
            (2)  ΕΕ L 30 της 31.1.2019, σ. 58.
         
            (3)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
         
            (4)  Οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (ΕΕ L 119 της 4.5.2016, σ. 89).